PSD ar avea voturile necesare pentru ca moțiunea de cenzură să treacă. Georgian Pop se întoarce în tabăra social democrată, iar calculele arată în acest moment că ar exista cele 233 de voturi pentru ca guvernul Orban să cadă, relatează Digi24 citând surse din PSD.

Actualizare 15:00. Ludovic Orban și Marcel Ciolacu se contrazic în privința succesului moțiunii. În vreme ce liderul PNL spune că „nu există un număr suficient de parlamentari, astfel încât să asigure reuşita moţiunii”, președintele interimar al PSD spune că „sunt sigur că acum avem voturile necesare să treacă moțiunea de cenzură”.

Georgian Pop se întoarce în PSD după ce a plecat din partid, în ianuarie 2019, pentru a se înscrie în Pro România.

El s-a numărat printre parlamentarii care au votat guvernul Orban și a părăsit împreună cu mai mulți membri, printre care Daniel Constantin și Sorin Cîmpeanu, această formațiune, în decembrie 2019. Cei doi s-au înscris în PNL, iar Pop a rămas deputat neafiliat până astăzi.

Acum, matematic, PSD are cele 233 de voturi pentru a trece moțiunea de cenzură, împreună cu UDMR și Forța Națională (format din patru parlamentari, printre care Teodor Meleșcanu și Grațiela Gavrilescu), și de a bloca proiectul de alegere a primarilor în două tururi, proiect asumat de Guvern. De asemenea, PSD a purtat negocieri și cu parlamentari de la minoritățile naționale și cu cei neafiliați.

Moțiunea de cenzură împotriva Guvernului Orban este citită astăzi în Parlament. PSD și UDMR acuză Executivul, în textul moțiunii de cenzură intitulată „Guvernul Orban/PNL - privatizarea democrației românești”, de încălcarea principiilor democratice, prin asumarea răspunderii pe alegerea primarilor în două tururi.

Vineri, Marcel Ciolacu declara: „Matematic avem 232 de voturi. Am luat o decizie. În cazul în care un parlamentar PSD nu votează moțiunea sau lipseste nemotivat în ziua în care va fi votul o perioadă, respectiv până după alegerile generale, va fi suspendat din PSD. Cu alte cuvinte, nu va participa pe listele Partidului Social Democrat la viitoarele alegeri”.

Redactor: G.C.